b'\n_START_ARTICLE_\nRudolf Kresal\n_START_SECTION_\n\xc5\xbdivljenjepis\n_START_PARAGRAPH_\nKresal je leta 1924 v Ljubljani kon\xc4\x8dal tehni\xc5\xa1ko srednji \xc5\xa1olo ter 1926 v Beogradu vi\xc5\xa1jo \xc5\xbeelezni\xc5\xa1ko \xc5\xa1olo. Po \xc5\xa1tudiju je pri \xc4\x8dasopisu Jutro postal novinar, od 1932 pa je deloval med izseljenci v Vestfaliji. Po letu 1945 je postal urednik slovenske izdaje Uradnega lista DFJ v Beogradu, nato je bil novinar pri reviji Tovari\xc5\xa1 in Slovenskem poro\xc4\x8devalcu v Ljubljani, od 1949 pa svobodni knji\xc5\xbeevnik.\n_START_SECTION_\nLiterarno delo\n_START_PARAGRAPH_\nKresal je pri\xc4\x8del kratko prozo, katero je najve\xc4\x8d pisal, objavljati v \xc4\x8dasnikih in revijah ob konecu dvajsetih let 20. stoletja. Njegovo pisanje je bilo delno pod vplivom Cankarjevega ekspresionizma. Opisoval je \xc5\xbeivljenje me\xc5\xa1\xc4\x8danov, izobra\xc5\xbeencev in dijakov. Knji\xc5\xbeno je nastopil v zborniku Sedem mladih slovenskih pisateljev (1930). Kresalovo najobse\xc5\xbenej\xc5\xa1e delo je prete\xc5\xbeno ekspresionisti\xc4\x8dni roman o \xc5\xbeivljenju predvojne mladine \xc5\xa0tudent \xc5\xa0tefan (1938), v katerem je posku\xc5\xa1al povezati socialnokriti\xc4\x8dne in psihoanaliti\xc4\x8dne prvine v celovitej\xc5\xa1i prikaz generacije. Poleg na\xc5\xa1tetega je izdal \xc5\xa1e novele Vejica \xc5\xa1panskega bezga (1940) in roman Nikodemova \xc5\xbeena (1941)._NEWLINE_Kresal je tudi veliko prevajal, predvsem iz nem\xc5\xa1ke in nordijske knji\xc5\xbeevnosti.'